Resolucija Evropskega parlamenta

z dne 10. maja 2011

s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2009, oddelek IX – Evropski nadzornik za varstvo podatkov

EVROPSKI PARLAMENT,

ob upoštevanju splošnega proračuna Evropske unije za proračunsko leto 2009 [1],

ob upoštevanju končnih letnih računovodskih izkazov Evropske unije za proračunsko leto 2009 (SEC(2010) 963 – C7-0219/2010) [2],

ob upoštevanju letnega poročila Evropskega nadzornika za varstvo podatkov organu, pristojnemu za podeljevanje razrešnice, o opravljenih notranjih revizijah v letu 2009,

ob upoštevanju letnega poročila Računskega sodišča o izvrševanju proračuna za proračunsko leto 2009, skupaj z odgovori institucij [3],

ob upoštevanju izjave o zanesljivosti računovodskih izkazov ter zakonitosti in pravilnosti z izkazi povezanih transakcij, ki jo predloži Računsko sodišče v skladu s členom 287 Pogodbe o delovanju Evropske unije [4],

ob upoštevanju člena 272(10), členov 274, 275 in 276 Pogodbe ES ter člena 314(10), členov 317, 318 in 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [5], zlasti členov 50, 86, 145, 146 in 147 Uredbe,

ob upoštevanju člena 77 in Priloge VI poslovnika,

ob upoštevanju poročila Odbora za proračunski nadzor (A7-0117/2011),

1. ugotavlja, da je imel Evropski nadzornik za varstvo podatkov leta 2009 na voljo odobritve za prevzem obveznosti v skupnem znesku 7000000 EUR (2008: 5300000 EUR [6]) s stopnjo izkoriščenosti 81,44 %, kar je manj od povprečja ostalih institucij (97,69 %);

2. ugotavlja, da je Računsko sodišče med pripravo letnega poročila za proračunsko leto 2009 izvedlo podrobno oceno nadzornih in kontrolnih sistemov na Evropskem sodišču, pri Evropskem varuhu človekovih pravic in Evropskem nadzorniku za varstvo podatkov, ki je zajemala preučitev dodatnega vzorca transakcij, povezanih s kadrovskimi viri in drugimi upravnimi odhodki;

3. je seznanjen z ugotovitvami Računskega sodišča, da informacije, ki so jih imele na voljo službe Evropskega nadzornika za varstvo podatkov, da bi zagotovile, da se dodatki, določeni v kadrovskih predpisih uradnikov Evropske unije [7], uslužbencem izplačajo v skladu z ustreznimi predpisi Unije in nacionalnimi zakoni, v štirih od desetih primerov niso bile posodobljene; Računsko sodišče je ugotovilo, da bi to lahko predstavljajo nevarnost nepravilnih ali neupravičenih izplačil;

4. odobrava priporočilo Računskega sodišča, naj se od uslužbencev Evropskega nadzornika za varstvo podatkov zahteva, da v ustreznih razmikih predložijo dokumente, ki potrjujejo njihove osebne razmere, Evropski nadzornik za varstvo podatkov pa mora izboljšati sistem za pravočasno spremljanje in nadzor teh dokumentov;

5. je seznanjen z odgovorom Evropskega nadzornika za varstvo podatkov, da mu zaradi majhnosti urada pri obravnavi socialnih dodatkov pomaga Urad za vodenje in plačevanje posameznih pravic (PMO), da ta urad informacije o družinskem in otroškem dodatku enkrat letno posodobi na podlagi posebnih obrazcev, ki so naslovljeni zadevnim zaposlenim prek Evropskega nadzornika za varstvo podatkov, ter da so socialni dodatki posodobljeni na podlagi informacij, pridobljenih s temi obrazci; pozdravlja namero Evropskega nadzornika za varstvo podatkov, da bo glede na priporočilo Računskega sodišča izboljšal spremljanje informacij, pomembnih za socialne dodatke, ter ga poziva, naj poroča o sprejetih ukrepih v svojem letnem poročilu o dejavnostih;

6. je seznanjen z ugotovitvami Računskega sodišča, da Evropski nadzornik za varstvo podatkov ni vzpostavil sistema za naknadno preverjanje, ki ga zahteva finančna uredba, kjer je to primerno, v standardih notranjega nadzora, ki jih je Evropski nadzornik za varstvo podatkov sprejel, pa ni predvideno ustrezno evidentiranje izjem pri standardnih finančnih postopkih v osrednjem registru;

7. je seznanjen z odgovorom Evropskega nadzornika za varstvo podatkov o tem, da so transakcije, ki jih je izvedel, vključno s povračili neposrednih izplačil, ki so jih obdelale druge institucije v njegovem imenu, že predmet predhodnega nadzora; pozdravlja namero Evropskega nadzornika za varstvo podatkov, da bo glede na priporočilo Računskega sodišča preučil, kako izvesti proces naknadnega preverjanja od leta 2011 dalje, ter ga poziva, naj poroča o sprejetih ukrepih v svojem letnem poročilu o dejavnostih;

8. sprejema in razume stališče Evropskega nadzornika za varstvo podatkov glede svoje majhnosti in posebnosti skupnega upravljanja dosjejev v okviru sporazumov o sodelovanju in sporazumov o ravni storitev; vendar Evropskega nadzornika za varstvo podatkov poziva, naj razjasni, katera dodatna medinstitucionalna pomoč je potrebna, da bo lahko izpolnil priporočila Računskega sodišča, in kdaj jih bo lahko uresničil; pozdravlja sklep Evropskega nadzornika za varstvo podatkov, da bo upošteval opombe Računskega sodišča o standardih notranjega nadzora, tako da bo ustvaril osrednji seznam zabeleženih izjem, in ga poziva, naj o doseženem napredku poroča v svojem letnem poročilu o dejavnostih;

9. opominja na navedbo Računskega sodišča iz svojega letnega poročila, da po reviziji ni imelo nobene dodatne bistvene pripombe v zvezi z Evropskim nadzornikom za varstvo podatkov;

10. je seznanjen, da zaradi omejenega obsega Evropskega nadzornika za varstvo podatkov ta na upravnem področju sodeluje s številnimi drugimi institucijami, zlasti s službami Komisije (ADMIN, BUDG, EAC, IAS), Uradom za publikacije, službami Parlamenta (stavbe in infrastruktura, varnost, IT, tiskarna, komunikacije itd.) ter s prevajalsko službo Sveta; želi pohvaliti Evropskega nadzornika za varstvo podatkov za njegovo uspešno utrjevanje upravnega sodelovanja;

11. opominja, da na osnovi sporazuma o upravnem sodelovanju med generalnimi sekretarji Komisije, Parlamenta in Sveta, podpisanega skupaj z Evropskim nadzornikom za varstvo podatkov dne 7. decembra 2006 za nadaljnja tri leta z veljavnostjo od 16. januarja 2007, za upravno obdelavo vseh službenih potovanj uslužbencev Evropskega nadzornika za varstvo podatkov skrbi urad Komisije za vodenje in izplačevanje posameznih pravic in da je ocena, ki jo je uspešno opravil notranji revizor Komisije, ki deluje kot služba za notranjo revizijo Evropskega nadzornika za varstvo podatkov na osnovi sporazuma o upravnem sodelovanju, potrdila primernost uporabnosti in učinkovitosti sistema notranjega nadzora ter njegovo sposobnost za razumno zagotovilo glede doseganja ciljev Evropskega nadzornika za varstvo podatkov;

12. pozdravlja letno objavo izjav o finančnih interesih izvoljenih članov institucije (evropski nadzornik in njegov pomočnik), ki vsebuje pomembne informacije o poklicnih dejavnostih, ki jih je treba prijaviti, in delovnih mestih ali dejavnostih, za katere se prejema plačilo;

13. zahteva, da Evropski nadzornik za varstvo podatkov v naslednje letno poročilo o dejavnostih (proračunsko leto 2010) vključi poglavje, v katerem bo podrobno opisal ukrepe, sprejete v letu po sklepu Parlamenta o razrešnici.

[1] UL L 69, 13.3.2009.

[2] UL C 308, 12.11.2010, str. 1.

[3] UL C 303, 9.11.2010, str. 1.

[4] UL C 308, 12.11.2010, str. 129.

[5] UL L 248, 16.9.2002, str. 1.

[6] 2006: 4100000 EUR.

[7] UL L 56, 4.3.1968, str. 1.

--------------------------------------------------